ჩისკო მუნიოსი

ფრანსისკო ხავიერ მუნიოს ლიომპარტი (; დ. 5 სექტემბერი, 1980, მანაკორი, ესპანეთი), ცნობილი როგორც ჩისკო — ესპანელი ფეხბურთელი და მწვრთნელი. ინგლისური „უოტფროდის“ მწვრთნელი. თამაშობდა ნახევარმცველის პოზიციაზე. 2011–2014 წლებში იცავდა თბილისის „დინამოს“ ღირსებას, რომლის რიგებში მოიგო უმაღლესი ლიგის ტიტული 2-ჯერ, ასევე გახდა საქართველოს თასის მფლობელი 2-ჯერ. ბოლო მატჩი დინამოში ჩაატარა 2014 წლის 11 დეკემბერს, სადაც „დინამომ“ მისი გოლის წყალობით შეძლო „ჩიხურას“ დამარცხება და საქართველოს სუპერთასის მოპოვება. 2019 წლიდან იყო თბილისის „დინამოს“ მთავარი მწვრთნელის ასისტენტი. 2020 წელს იყო თბილისის „დინამოს“ მწვრთნელი.

კარიერა
ვალენსია
ჩისკო დაიბადა მანაკორში, ბალეარის კუნძულებზე. „ვალენსიას“ "ბ გუნდში" წარმატებით თამაშის შემდეგ ის იჯარის წესით იმყოფებოდა სეგუნდა დივიზიონის კლუბ „რეკრეატივოში“, სადაც ერთი სეზონი ჩაატარა და 10 გოლი გაიტანა. 2001-02 წლების სეზონში ვალენსიამ კიდევ ერთ ესპანურ გუნდში, „ტენერიფეში“ გაანათხოვრა, სადაც მან 28 შეხვედრა ჩაატარა და მხოლოდ 1 გოლის გაიტანა შეძლო, სანამ იგი კვლავ დაბრუნდებოდა თავის ყოფილ კლუბში 2002-03 წლის სეზონში, რომელიც უკვე ლა ლიგაში იმყოფებოდა.

ჩისკო „ვალენსიაში“ 2003 წლის ზაფხულში დაბრუნდა 2 სეზონით, მან 22 მატჩში მიიღო მონაწილეობა, 2003–04 წლების სეზონში კი ჩისკომ „ვალენსიასთან“ ერთად პრიმერა დივიზიონის ტიტული მოიგო. მან იმავე წელს 8 თამაში ჩაატარა უეფა-ს თასზე (6 სასტარტო შემადგენლობაში, გოლი არ გაუტანია), სადაც მისმა გუნდმა საბოლოოდ ჩემპიონის ტიტულო მოიპოვა ფინალში ფრანგული მარსელის დამარცხებით.

რეალ ბეტისი
2005 წელს ჩისკო გადავიდა „ბეტისში“ 6 წლიანი საკონტრაქტო ხელშეკრულებით, ის თამაშობდა სხვადასხვა შემტევ პოზიციებზე და მრავალმხრივ გუნდურ თამაშს აჩვენებდა. 2006-07 წლის სეზონში სამი გოლი გაუტანა მოწინააღმდეგეებს, მათ შორის თავის ყოფილ კლუბს „ვალენსიას“, „რასინგს“ (რომელსაც შემდეგ სეზონშიც გაუტანა გოლი) და „გიმნასტიკს“, ანდალუზიელებმა ბოლო მატჩში მოახერხეს სეგუნდა დივიზიონში დაქვეითებისგან თავის აცილება.

2008–09 წლების არც თუ ისე კარგად ჩატარებულ სეზონში ჩისკომ მხოლოდ 9 მატჩი ჩაატარა და ერთი გოლი გაიტანა, ამ სეზონში ბეტისი 1 ბურთით ჩამორჩა ხეტაფეს და სეგუნდა დივიზიონში დაქვეითდა. 2009 11 იანვარს საშინაო მატჩში მალაგას წინააღმდეგ, რომელიც მისი გუნდის მარცხით დასრულდა (1–2) იგი შეცვლაზე შევიდა 62-ე წუთზე.

ლევანტე
2009 წლის აგვისტოს სატრანსფერო ფანჯარის საბოლოო წუთებზე, ჩისკომ მოახერხა „ბეტისთან“ თავისი კონტრაქტის ანულირება და „ლევანტეს“ შეუერთდა, რომელიც ასევე სეგუნდა დივიზიონში გამოდიოდა. მან თავისი კარიერის პიკს მიაღწია და თავის კარიერაში ყველაზე მეტი გოლი გაიტანა, მან გაიტანა 7 გოლი მეორე ლიგაში ასპარეზობისას და 2 წლიანი პაუზის შემდეგ ვალენსიის ავტონომიური გაერთიანების კლუბი „ლევანტე“ აღზევდა პრიმერა დივიზიონში.

2010–11 წლების სეზონში ჩისკომ ერთი გოლის გატანა შეძლო 26 მატჩი (18 სასტარშო შემადგენლობაში), „სევილიას“ წინააღმდეგ, სადაც „ლევანტე“ 4–1 დამარცხდა გასვლით შეხვედრაში, ამავე სეზონში ჩისკომ შეძლო გოლის გატანა ესპანეთის თასზე, 3 თამაშში ერთი გოლი, მადრიდის „რეალის“ წინააღმდეგ. ლევანტემ 2010–11 წლის სეზონში მოახერხა პრიმერა დივიზიონში ადგილის დამკვიდრება და საბოლოოდ 20 გუნდიან ჩემპიონატში მე-14 პოზიციით დაასრულა ასპარეზობა, ჩისკომ თავისი ერთადერთი გოლი „სევილიას“ წინააღმდეგ 2011 წლის 22 იანვარს გაიტანა, იგი ამავე წლის ივნისში გუნდიდან გაუშვეს.

დინამო თბილისი
30 წლის ასაკში ჩისკო საზღვარგარეთ წავიდა, იგი შეუერთდა საქართველოს ყველაზე ტიტულოვან კლუბს თბილისის „დინამოს“ თანამემამულეებთან, კარლეს კოტოსთან და ალბერტ იაგუესთან ერთად, მალე მათ კიდევ ერთი თანამემამულე მიკელ ალვარო შეუერთდა, თუმცა კლუბი სამივე მათგანმა დატოვა. პირველივე სეზონში მოახერხა ბომბარდირი ყოფილიყო დინამოს ფეხბურთელთა რიგებში, თუმცა ჯაბა დვალმა, რომელიც „ზესტაფონის“ რიგებში გამოდიოდა მასზე 2-ით მეტი გოლი გაიტანა (19) და უმაღლესი ლიგის 2011–12 წლების სეზონის ბომბარდირი გახდა. ჩისკომ მეორე სეზონში „დინამოსთან“ ერთად მოახერხა უმაღლესი ლიგისა და საქართველოს თასის მოგება. ამავე სეზონში თავისი კარიერის საუკეთესო მაჩვენებელი აჩვენა გოლების რაოდენობით, იგი გახდა უმაღლესი ლიგის ბომბარდირი 24 გოლით. იგი ხშირად ხვდებოდა ტურის სიმბოლურ ნაკრებში სხვა თანაგუნდელებთან ერთად, 2012 წელს საქართველოს ფეხბურთის ფედერაციის მიერ ჩატარებულ გამოკითხვაში ჩისკო საუკეთესოდ დასახელდა თანაგუნდელებთან, გიორგი ლორიასა და ჯაბა დვალთან ერთად. ჩისკომ დინამოს მაისურით თავისი პირველი გოლი 2011 წლის 21 ივლისს, უეფა-ს ევროპის ლიგის მეორე საკვალიფიკაციო ეტაპზე, უელსური „ლანელის“ კარში გაიტანა, ხოლო საიუბილეო 50-ე 2013 წლის 11 აგვისტოს საშინაო მატჩში „ზესტაფონის“ წინააღმდეგ, სადაც საფინალო ანგარიში დააფიქსირა (2–1). 2013-14 წლების სეზონში ჩისკომ დინამოსთან ერთად შეძლო დუბლის შესრულება, გახდა უმაღლესი ლიგის ჩემპიონი და საქართველოს თასის მფლობელი, რომლის ფინალშიც საჩხერის „ჩიხურას“ შეძლო გოლის და საგოლე პასის მითვლა. ამავე სეზონში, 19 გოლით მეორედ გახდა უმაღლესი ლიგის და მესამედ „დინამოს“ ბომბარდირი. ყოველდღიური სპორტული გაზეთი „ლელოს“ ვერსიით ჩისკო უმაღლესი ლიგის 2013-14 წლების სეზონის საუკეთესო ფეხბურთელად და ლეგიონერად დასახელდა, ასევე სეზონის საუკეთესო იყო მისი გოლი ზესტაფონის „კარში“ (03.05.2014) 5 დინამოელთან ერთად ასევე მოხვდა სეზონის საუკეთესო გუნდში. 2014-15 წლების სეზონიდან ჩისკო გუნდის კაპიტანი გახდა. ამავე სეზონში ჩაატარა ლიგის 12 (გაიტანა 4 გოლი) და თასის 1 თამაში. 2014 წლის 11 დეკემბერს საჩხერის „ჩიხურას“ წინააღმდეგ გამართულ სუპერთასის მატჩში „დინამომ“ ჩისკოს მიერ 90-ე წუთზე გატანილი გოლით გაიმარჯვა, ჯამში „დინამოს“ მაისურით 129 მატჩი ჩაატარა და შეძლო 77 გოლის გატანა.

ხიმნასტიკი
2014 წლის დეკემბერში ჩისკო სამშობლოში დაბრუნდა და მესამე დივიზიონის საფეხბურთო კლუბ „ხიმნასტიკთან“ 18-თვიანი ხელშეკრულება გააფორმა.

მიღწევები
გუნდური
ვალენსია:
ლა ლიგა ჩემპიონი (1): 2003/2004
უეფა-ს თასის (1): 2003/2004
ესპანეთის თასის გამარჯვებული (1): 1998/1999
ესპანეთის სუპერთასის ფინალისტი (2): 2004/2005, 2005/2006
უეფა-ს სუპერთასის გამარჯვებული (1): 2003/2004
დინამო:
უმაღლესი ლიგა ჩემპიონი (2): 2012/2013, 2013/2014
საქართველოს თასის გამარჯვებული (2): 2012/2013, 2013/2014
საქართველოს სუპერთასის გამარჯვებული (1): 2014/2015
საქართველოს სუპერთასის ფინალისტი (1): 2013/2014

პირადი
დინამო:
უმაღლესი ლიგა: 2012/2013 წლების სეზონის ბომბარდირი (24 გოლი)
უმაღლესი ლიგა: 2013/2014 წლების სეზონის ბომბარდირი (19 გოლი)

საკლუბო სტატისტიკა
1ევროპული კონკურსები შეიცავს უეფა-ს ჩემპიონთა ლიგას, უეფა-ს თასს და უეფა-ს სუპერთასს
2სხვა ტურნირები შეიცავს ესპანეთის სუპერთასს და საქართველოს სუპერთასს

პირადი
ჩისკო არის ასევე ფეხბურთელის, ტონი მუნიოსის უფროსი ძმა, რომელიც ერთხელ „მალიორკას“ მთავარი გუნდის შემადგენლობაში გამოჩნდა, მაგრამ მისი კარიერის დიდი ნაწილი გაატარა თავისი ქვეყნის დაბალ ლიგებში.